So naby, maar tog so ver in Townsville | Maroela Media
Duane Vermeulen en Kie. stuit 'n All Blacks-aanval op hul doellyn. Die Springbokke het baie beter as verlede week gespeel, maar steeds 19 – 17 verloor. Foto: Twitter.
Vir die tweede keer in hul Australiese avontuur het 'n suksesvolle strafskop in die doodsnikke van die wedstryd die Springbokke se drome gekelder.
Hierdie keer het Jordie Barrett se skop in die 78ste minuut van die wedstryd gesorg dat die All Blacks die honderdste wedstryd teen die Springbokke met 19 – 17 in Townsville gewen het.
Was die Kiwi's vir die volle 80 minute die beste span op die veld? 'n Mens weet darem nie so mooi nie.
Die Suid-Afrikaanse voorspelers het die wedstryd oorheers – hulle het dinge moeilik vir die Nieu-Seelanders in die skrums gemaak, terwyl hulle ook 'n hele paar lynstaanballe gesteel het.
Dan het die All Blacks – wat wyd en syd as die beste aanvallende rugbyspan ter wêreld beskou word – soms lekker harde bene teen die Springbok-verdediging gekou. Hulle het 'n hele paar keer die bal aangeslaan, terwyl hulle ook net een drie in die wedstryd kon druk.
Tog het die Bokke ook 'n spul ongedwonge gemaak; om sewe strafskoppe in die eerste 20 minute van die tweede helfte af te staan sal enige span kniehalter. Dan kan daar ook meer op die aanval gedoen word as om die bal te skop. Maar hulle het rugby vir die volle 80 minute gespeel en die Nieu-Seelanders kon glad nie na hul gebruiklike hoër rat oorskakel nie.
Siya Kolisi het glad nie sleg gespeel nie en hy het met 'n paar baie goeie duikslae en lopies vorendag gekom. Foto: Twitter.
Natuurlik was daar ook 'n paar sê-nou-net-oomblikke.
Sê nou net Handré Pollard se doelskop ná S'bu Nkosi se drie was suksesvol? Sê nou net Herschel Jantjies het kort ná Barrett se suksesvolle strafskop eerder besluit om die bal na groot voorspeler te laat loop as om dit in lug te skop?
Daar is altyd dinge waarna 'n mens kan terugkyk, maar die All Blacks het oudergewoonte 'n rugbywedstryd teen die Springbokke gewen.
Ná verlede week se vernedering teen die Wallabies in Brisbane het die Springbokke inderdaad na Duane Vermeulen geluister; hulle was vandag 'n baie beter span.
En bogenoemde feit – om vinnig 'n sêding uit 'n sepiedraaiboek te leen – maak dinge seker selfs moeiliker om te verwerk.
Baie het gedink dat die All Blacks vandag die een drie na die ander sal inryg, maar Bok se kind het beslis nie vir die Kiwi's teruggestaan nie.
Dit was so naby, tog terselfdertyd so ver. Vir Siya Kolisi en Kie. moet daardie twee punte eintlik soos 20 voel.
All Blacks: Drie: Will Jordan. Doelskop: Jordie Barrett. Strafskoppe: Jordie Barret (4).
Springbokke: Drie: S'bu Nkosi. Strafskoppe: Handré Pollard (4).
CLUTCH ???? #NZLvRSA100 pic.twitter.com/AYcNEwEgN9
Sakke vol dwelms tydens N1-patrollie gevind
Gaan dink weer ons was baie gelikkig met n maklikenpad wereldbeker toe sederdien kon hulle niks doen nie tyd vir nuwe afrigter wat kon hy beryk sover?
Weereens die verskil tussen wen en verloor is die skoppe na die pale wat mis is — Wat gaan hulle doen ???